Sewe Bokke vrygestel om Curriebekerrugby te speelDillyn Leyds – terug by die WP (Foto GB Jordaan) Allister Coetzee het sewe spelers van die Springbokgroep vrygestel om die naweek vir hulle onderskeie provinsies Curriebekerrugby te speel. Die losskakel Handré Pollard kry uiteindelik kans om ná sy lang besering weer sy voete op provinsiale vlak te vind, maar in hoe ŉ mate dit sal gebeur met Rudy Paige wat ook die naweek deur die Blou Bulle as sy skakelmaat ingespan mag word, is ŉ ope vraag. Benewens hierdie twee is die Westelike Provinsie se senter Damian de Allende, wat self maar min rugby as plaasvervanger gespeel het, ook vir die Westelike Provinsie beskikbaar. Saam met hom is die spelbreker Dillyn Leyds ook vrygestel vir die Streeptruie terwyl sy stut-spanmaat Wilco Louw se oproep na die Bokke tydelik stopgesit is. Die twee Sharks wat nog glad nie in enige van die toetse ingespan is nie, Dan du Preez en Chiliboy Ralepelle, is ook vir die Sharks vrygestel. Dit is ŉ ope vraag of Ralepelle deur Robert du Preez bo Akker van der Merwe ingespan sal word; net so met John Mitchell wat besig is om by die Blou Bulle span te bou. Hy sal waarskynlik nie graag die kontinuïteit met ŉ nuwe skakelpaar, wat hy nog glad nie onder hande gehad het nie, teen die Sharks wil verbreek nie. Die sewe spelers wat vrygestel is, is Damian de Allende, Dillyn Leyds en Wilco Louw (al drie WP), Chiliboy Ralepelle en Dan du Preez (Sharks), en die Blou Bulle se Handré Pollard en Rudy Paige. Die Springbokspan vir die toets op 30 September teen die Wallabies in Bloemfontein, kom Sondag in die Rosestad weer bymekaar.